2021. gada 25. martā Rīkojums Nr. 207

Rīgā (prot. Nr. 29 30. §)

**Par likumprojekta "Par vidēja termiņa budžeta ietvaru 2022., 2023. un 2024. gadam" un likumprojekta "Par valsts budžetu 2022. gadam" sagatavošanas grafiku**

1. Apstiprināt likumprojekta "Par vidēja termiņa budžeta ietvaru 2022., 2023. un 2024. gadam" un likumprojekta "Par valsts budžetu 2022. gadam" (turpmāk – budžeta likumprojekti) sagatavošanas grafiku (pielikums).

2. Izstrādājot budžeta likumprojektus, atbilstoši Likuma par budžetu un finanšu vadību 16.3panta otrajai daļai noteikt šādu valsts budžeta izdevumu pārskatīšanas tvērumu:

2.1. turpināt pilnveidot valsts budžeta plānošanas un izpildes procesu vadības regulējumu, tai skaitā ieviešot priekšnosacījumus plašākai automatizēto datu apstrādes sistēmu izmantošanai budžeta vadības procesā (piemēram, pārskati, atskaites, informācijas automatizācija un apmaiņa);

2.2. veikt nozaru budžeta finansēšanas analīzi, tai skaitā nozaru ministriju pārraudzībā esošo politiku un jomu finansēšanas analīzi un valsts budžeta programmu horizontālu pārskatīšanu, lai nodrošinātu valsts budžeta finansēto funkciju ekonomiskāku un racionālāku īstenošanu, administratīvā sloga mazināšanu, un, ja nepieciešams, sniegt priekšlikumus politikas izmaiņām.

3. Ministrijām saskaņā ar Ministru kabineta 2020. gada 18. augusta sēdes protokollēmuma (prot. Nr. 49 46. §) "Informatīvais ziņojums "Par valsts budžeta izdevumu pārskatīšanas rezultātiem un priekšlikumi par šo rezultātu izmantošanu likumprojekta "Par vidēja termiņa budžeta ietvaru 2021., 2022. un 2023. gadam" un likumprojekta "Par valsts budžetu 2021. gadam" izstrādes procesā"" 8.2. un 8.9. apakšpunktu, 16., 18., 19., 20., 21., 22. un 32. punktu līdz 2021. gada 4. jūnijam iesniegt Finanšu ministrijā attiecīgus priekšlikumus un informāciju, lai to iekļautu informatīvajā ziņojumā par valsts budžeta izdevumu pārskatīšanas rezultātiem un priekšlikumiem šo rezultātu izmantošanai vidēja termiņa budžeta ietvara likumprojekta un kārtējā gada valsts budžeta likumprojekta izstrādes procesā.

4. Lai nodrošinātu izdevumu pārskatīšanu atbilstoši šā rīkojuma 2. punktam, ministrijām saskaņā ar Finanšu ministrijas pieprasījumu noteiktajā termiņā un apjomā sniegt nepieciešamo informāciju un veikt analītiskos aprēķinus vai izvērtējumus.

5. Lai sagatavotu Ministru kabineta un Latvijas Pašvaldību savienības vienošanās un domstarpību protokola projektu par budžeta likumprojektiem, Finanšu ministrijai vienoties ar Latvijas Pašvaldību savienību par sarunu norises un minētā protokola projekta izskatīšanas grafiku.

6. Ministrijām līdz 2021. gada 1. jūnijam uzsākt diskusijas ar Latvijas Pašvaldību savienību par attiecīgo nozaru jautājumiem, kuriem ir ietekme uz pašvaldību budžetiem.

7. Ar budžeta likumprojektu sagatavošanu saistītos jautājumus izskatīt:

7.1. Nacionālajā trīspusējās sadarbības padomē un Nacionālajā attīstības padomē Ministru prezidenta noteiktajos termiņos;

7.2. Nacionālās trīspusējās sadarbības padomes Budžeta un nodokļu apakšpadomē, pieaicinot Latvijas Tirdzniecības un rūpniecības kameras pārstāvjus, finanšu ministra noteiktajos termiņos.

Ministru prezidents A. K. Kariņš

Finanšu ministrs J. Reirs